แอโรฟลอต เที่ยวบินที่ 593

เที่ยวบิน

เที่ยวบินที่ 593 เป็นเที่ยวบินปกติที่เดินทางจากท่าอากาศยานนานาชาติเชเรเมเตียโว กรุงมอสโก ประเทศรัสเซีย ไปยังท่าอากาศยานนานาชาติฮ่องกง-ไคตั๊กในฮ่องกง (ในขณะนั้นยังอยู่ภายใต้การปกครองของสหราชอาณาจักร) ในวันที่เกิดเหตุเที่ยวบินนี้ใช้เครื่องบินแอร์บัส เอ310-304 หมายเลขทะเบียน F-OGQS ซึ่งเป็นหนึ่งในเครื่องบินแอร์บัส เอ310 จำนวนห้าลำที่แอโรฟลอตเช่ามาสำหรับเส้นทางตะวันออกไกลและเอเชียตะวันออกเฉียงใต้โดยดำเนินการภายใต้ชื่อรัสเซียนแอร์ไลน์ เครื่องบินลำนี้เข้าประจำฝูงบินของแอโรฟลอตเมื่อเดือนธันวาคม พ.ศ. 2535 และในขณะที่เกิดเหตุเครื่องบินลำนี้มีอายุ 2 ปี 6 เดือน นักบินประกอบด้วยกัปตันอันเดรย์ วิคโตโรวิช ดานีลอฟ (รัสเซีย: Андрей Викторович Данилов; อังกฤษ: Andrey Viktorovich Danilov) นักบินที่ 1 ได้แก่อิกอร์ วาซีเลียวิช ปิสคาริออฟ (รัสเซีย: Игорь Васильевич Пискарёв; อังกฤษ: Igor Vasilyevich Piskaryov) และนักบินสำรองได้แก่ยาโรสลาฟ วลาดีมีโรวิช คูดรินสกี (รัสเซีย: Ярослав Владимирович Кудринский; อังกฤษ: Yaroslav Vladimirovich Kudrinsky) บนเที่ยวบินนี้มีลูกเรือ 12 คนรวมทั้งนักบิน และผู้โดยสาร 63 คน ซึ่งในจำนวนนี้มีชาวต่างชาติรวมอยู่ด้วย 23 คน โดยชาวต่างชาติส่วนใหญ่นั้นมาจากฮ่องกง ไต้หวัน และสหราชอาณาจักร

เหตุการณ์

เที่ยวบินที่ 593 ขึ้นบินจากท่าอากาศยานเชเรเมเตียโวไปที่ระดับความสูง 10,100 เมตร นักบินของเที่ยวบินที่ 593 รายงานตำแหน่งไปยังศูนย์ควบคุมจราจรทางอากาศในเมืองโนโวคุซเน็ตสค์ (รัสเซีย: Новокузнецк; อังกฤษ: Novokuznetsk) เมื่อเวลา 00:30 น. ตามเวลาท้องถิ่น และแจ้งว่าเครื่องบินจะออกจากเขตการควบคุมของโนโวคุซเน็ตสค์ในอีก 28 นาที อย่างไรก็ตาม 19 นาทีต่อมา เที่ยวบินที่ 593 ได้หายไปจากจอเรดาร์ โดยที่ทั้งศูนย์ควบคุมที่โนโวคุซเน็ตสค์และครัสโนยาสค์ที่อยู่ใกล้เคียงรวมทั้งลูกเรือบนเครื่องบินตูโปเลฟ ตู-134 ที่บินอยู่บริเวณนั้นไม่ได้รับสัญญาณแจ้งขอความช่วยเหลือเลย ในหนึ่งชั่วโมงต่อมาเฮลิคอปเตอร์ลำหนึ่งที่ร่วมค้นหาเครื่องบินได้พบเพลิงไหม้ขนาดใหญ่บนที่ลาดเชิงเขาของเทือกเขาคุซเน็ตสค์อาลาตาอู (รัสเซีย: Кузнецкий Алатау; อังกฤษ: Kuznetsk Alatau) ห่างออกไปทางตะวันออกจากเมืองเมจดูเรเชนสค์ประมาณ 20 กิโลเมตร อย่างไรก็ตาม เจ้าหน้าที่กู้ภัยไม่สามารถเข้าไปยังบริเวณที่เครื่องตกได้เนื่องจากหิมะที่ตกทับถมหนาบนพื้น กล่องดำของเที่ยวบินที่ 593 ถูกพบในวันต่อมา ผู้โดยสารและลูกเรือบนเที่ยวบินที่ 593 เสียชีวิตทั้งหมด

การสืบสวน

ในช่วงแรกสันนิษฐานกันว่าสาเหตุอาจจะมาจากการสูญเสียความกดดันอากาศภายในเครื่องอย่างรวดเร็ว จุดบกพร่องของระบบออโตไพลอต หรือการก่อการร้าย เนื่องจากรายงานที่ไม่ได้รับการยืนยันว่ามีผู้โดยสารที่เช็คอินขึ้นเครื่องจำนวน 64 คน แต่มีเพียง 63 คนบนเครื่องเท่านั้น แอร์บัสได้ปฏิเสธว่าระบบออโตไพลอตมีปัญหา
อย่างไรก็ตาม คณะสืบสวนได้อ่านข้อมูลจากกล่องดำบนเครื่องบินลำที่เกิดเหตุ และได้ยินเสียงเด็กจากเทปที่บันทึกเสียงการสนทนาภายในห้องนักบิน จากการสืบสวนของคณะกรรมาธิการสืบสวนโดยกระทรวงคมนาคมของรัสเซียทำให้ทราบว่าคูดรินสกีซึ่งเป็นนักบินสำรองบนเที่ยวบินนี้ได้พายานา ลูกสาววัย 13 ปีและเอลดาร์ ลูกชายวัย 15 ปีเข้ามาในห้องนักบิน (ในรายงานข่าวของสำนักข่าวเอพีระบุว่าอายุของยานาและเอลดาร์คือ 12 และ 16 ปีตามลำดับ) ยานาและเอลดาร์ผลัดกันเข้าไปนั่งที่ที่นั่งนักบินและลองใช้อุปกรณ์ควบคุมในห้องนักบินโดยมีนักบินของเที่ยวบินที่ 593 ควบคุมอยู่ อย่างไรก็ตาม เอลดาร์ทำให้ระบบออโตไพลอตหยุดทำงานโดยไม่รู้ตัว เครื่องบินเอียงไปทางขวาและบินวนเป็นเกลียวลงสู่พื้น คูดรินสกีสั่งให้เอลดาร์ลุกออกจากที่นั่งแต่ไม่สามารถลุกออกมาได้เนื่องจากแรงจีที่เกิดจากการหมุนของเครื่องบิน นักบินพยายามเชิดหัวเครื่องบินขึ้นได้สำเร็จและคูดรินสกีสลับเข้าไปนั่งแทนเอลดาร์ อย่างไรก็ตาม คันเร่งด้านซ้ายถูกกดหรือเหยียบด้วยสาเหตุที่ไม่ทราบแน่ชัด ทำให้เครื่องบินกลับเอียงไปทางซ้ายและบินหมุนวนลงอีกครั้งหนึ่ง นักบินพยายามแก้ไขให้เครื่องกลับมาเชิดหัวได้อีกครั้ง แต่เครื่องบินลงมาต่ำเกินกว่าที่จะควบคุมเครื่องบินได้ เที่ยวบินที่ 593 ตกสู่พื้นในเวลา 00:58 น. ตามเวลาท้องถิ่น